Et nyt udbud kan tvinge danskerne til at have to digitale postkasser – én til post fra det offentlige og én til post fra private aktører.

I dag understøtter e-Boks begge slags post, men nu har konkurrenten Netcompany budt ind på opgaven, skriver Ritzau.

Hvis selskabet vinder, vil breve fra hospitalet ende i Netcompany-platformen, mens banken fortsat sender opgørelser til din e-Boks.

Blandt andre Ældre Sagen er bekymrede for, om et system med to postkasser skaber for meget forvirring for borgerne, som risikerer at overse vigtige beskeder.

- Det er sådan set myndighedernes og politikernes problem, så hvorfor tørre problemet af på borgerne ved at gøre det forvirrende med to forskellige postkasser, spørger Michael Teit, der er vicedirektør i Ældre Sagen.